
Na pobudo OŠ Ivana Tavčarja Gorenja vas in v sodelovanju z Rdečim križem Slovenije ter Mestnim muzejem Idrija 

v TEDNU RDEČEGA KRIŽA (8.5.-15.5.)

razpisujemo likovni natečaj z naslovom
OTROCI POMAGAJO OTROKOM – KER MI JE MAR. POVSOD in ZA VSAKOGAR.
NAMEN NATEČAJA

Ob vstopu v osnovno šolo postanejo otrokom, poleg staršev, vse bolj pomembne vrstniške skupine in prijateljstva, zato jim je potrebno v tem obdobju ponuditi priložnost, da razvijejo zavedanje, kako lahko s svojim še tako majhnim delom veliko pripomorejo pri reševanju življenj ljudem, ki jih obkrožajo. Prav tako potrebujejo priložnost za razvoj kulture medsebojnega razumevanja, spoštovanja ter iskanja rešitev za boljše življenje. 
S povabilom osnovnošolcem in njihovim mentorjem, naj s kreativnimi likovnimi motivi in idejami ter z doživetim in občutenim likovnim izražanjem sodelujejo  v vseslovenskem likovnem natečaju, želimo ponuditi eno od priložnosti za razmišljanje o pomenu medsebojne pomoči in sodelujoče vzpodbuditi k iskanju rešitev, kako si lahko otroci med seboj pomagajo, kaj lahko naredijo drug za drugega, za ljudi okrog sebe in za boljši jutri vseh nas.

LIKOVNA TEHNIKA, SODELUJOČI, VABILO 

K sodelovanju vabimo vse osnovne šole iz Slovenije in širše, z neomejenim številom del, v različnih tehnikah, na A3 formatu. Veseli bomo, če boste k sodelovanju povabili prijatelje izven slovenskih meja in tako pomagali okrepiti mednarodno uveljavljanje natečaja. Strokovna komisija bo za vsako triado izbrala določeno število likovnih del, ki bodo najbolj izstopala po kakovosti, domišljiji in izrazni moči. Prejeli bodo priznanja, prva tri dela pa zanimive nagrade.
OPREMLJENOST IZDELKOV

Vsako likovno delo mora biti na hrbtni strani opremljeno z naslednjimi podatki:

· ime in priimek, starost, razred avtorja,
· ime in priimek mentorja,
· naslov likovnega dela,
· točen naslov šole, telefon in elektronski naslov šole,
· kopija dovoljenja staršev o objavljanju otrokovega izdelka.
Likovna dela bomo pričeli zbirati v tednu Rdečega križa (8.5.-15.5.), sprejemamo pa jih do 24. junija 2017 na naslovu: Jana Rojc, OŠ Ivana Tavčarja Gorenja vas (likovni natečaj), Trata 40, 4224 Gorenja vas.
Likovna dela bo pregledala komisija, ki jo sestavljajo Silva Karim, Marjeta Kepec in Jana Rojc. Del ne vračamo. Komisija bo v mesecu septembru objavila rezultate na spletni strani RK Slovenije in OŠ Ivana Tavčarja Gorenja vas. 

Nagrade in priznanja podeljuje Rdeči križ Slovenije v mesecu novembru na slavnostnem zaključku. V sodelovanju z Mestnim muzejem Idrija bo razstava nagrajenih del gostovala tudi v Partizanski bolnici Franja. Bolnišnica je primer izjemne solidarnosti, humanosti in pomoči, ki jo je osebje skupaj z domačini v času druge svetovne vojne ponudilo številnim ranjencem, ne gleda na narodnost, vero ali drugo pripadnost. Predstavlja del skupnih vrednot, zgodovine in kulturne dediščine evropskih narodov in je zato prejemnica Znaka evropske dediščine. Skupaj razvijamo kulturo miru, spoštovanja in medsebojnega razumevanja.

Nagrajena dela bodo shranjena v arhivu RK Slovenije. Nagrajena likovna dela ima RK Slovenije pravico objaviti, razstaviti ali uporabiti za propagandne namene, npr. brošure, plakate, koledarje…

Za vsa dodatna pojasnila in informacije lahko pokličete vodjo natečaja Jano Rojc na tel. številko 031 250 723 ali 04 50 70 107.

Vse ustvarjalce in mentorje vabimo, da si zaključek akcije ogledate na internetni strani RK Slovenije (www.rks.si) in OŠ Ivana Tavčarja Gorenja vas (www.os-ivantavcar.si).
Lepo vas pozdravljamo in vsem želimo veliko ustvarjalnega uspeha.



Renata Brunskole, generalna sekretarka RK Slovenije

Jana Rojc, koordinatorka natečaja
